Opheltes (Grieks: Ὀφέλτης), later genoem Archemoros , is 'n seun in die Griekse mitologie, tot wie se nagedagtenis die spele van Nemea gehou is. Sy pa was Lykurgos, die koning van Nemea, en sy moeder se naam was Eurydice. Toe die mitologiese Sewe teen Thebe opgeruk het, het hulle by Nemea verbygekom. Daar het hulle vir Hupsipule gesien en vir haar gevra of sy vir hulle 'n fontein kon uitwys. Sy het die klein Opheltes, vir wie sy moes oppas, op die grond neergelê sodat sy vir hulle die fontein kon gaan uitwys. Terwyl sy weg was het 'n slang die klein Opheltes gepik en hy het gesterf. Die siener Amphiaraos, een van die Sewe, het dit as 'n slegte teken gesien, waarna hy die kind Archemoros genoem ("die begin van onheil") het. Die kind het 'n pragtige begrafnis gehad en spele is gereël ter nagedagtenis aan die oorlede suigeling. In hierdie spele het die spele van Nemea hul oorsprong gehad. (Bron: Bibliotheke van Apollodor 1,9,14, en 3,6,4 et seq.).